L 191/2
RO
Jurnalul Oficial al Uniunii Europene
28.7.2023
(3)
De asemenea, trebuie actualizat dreptul Uniunii privind gestionarea deșeurilor de baterii și trebuie luate măsuri de protecție a mediului și a sănătății umane prevenind sau reducând efectele negative ale generării și gestionării deșeurilor, scăzând impactul utilizării resurselor și folosind mai eficient resursele.
Aceste măsuri sunt esențiale pentru tranziția către o economie circulară și neutră climatic și către un mediu fără substanțe toxice, precum și pentru autonomia strategică și competitivitatea pe termen lung ale Uniunii.
Ele pot crea oportunități economice importante, intensificând sinergiile dintre economia circulară și politicile în domeniile energiei, climei, trans­ porturilor, industriei și cercetării, protejând mediul și reducând emisiile de gaze cu efect de seră.
(4)
Directiva 2006/66/CE a Parlamentului European și a Consiliului (3) a dus la o îmbunătățire a performanței de mediu a bateriilor și la crearea unor norme și obligații comune pentru operatorii economici, în special prin norme armonizate privind conținutul de metale grele și etichetarea bateriilor și prin norme și obiective de gestionare a tuturor deșeurilor de baterii, pe baza responsabilității extinse a producătorilor.
(5)
Rapoartele Comisiei privind punerea în aplicare, impactul și evaluarea Directivei 2006/66/CE, prezentate în 2019, au evidențiat nu numai realizările, ci și limitările acestei directive, în special într-un context fundamental schimbat, caracterizat prin importanța strategică a bateriilor și prin utilizarea lor sporită.
(6)
Comunicarea Comisiei din 17 mai 2018 intitulată „Europa în mișcare – Mobilitate durabilă pentru Europa: sigură, conectată și curată” include Planul de acțiune strategic privind bateriile.
Planul de acțiune respectiv stabilește măsuri de sprijinire a eforturilor de construire a unui lanț valoric al bateriilor în Europa, care să cuprindă extracția materiilor prime, aprovizionarea sustenabilă cu materii prime și prelucrarea acestora, materiale sustenabile pentru baterii, fabricarea de celule, precum și reutilizarea și reciclarea bateriilor.
(7)
În Pactul verde european, Comisia și-a confirmat angajamentul de a pune în aplicare Planul de acțiune strategic privind bateriile și a declarat că va prezenta propuneri legislative pentru a asigura un lanț valoric sigur, circular și sustenabil pentru toate bateriile, inclusiv pentru a aproviziona piața în creștere a vehiculelor electrice.
(8)
În Concluziile sale din 4 octombrie 2019 intitulate „Mai multă circularitate – tranziția către o societate durabilă”, Consiliul a solicitat, între altele, politici coerente care să sprijine dezvoltarea de tehnologii care să îmbunătățească sustenabilitatea și circularitatea bateriilor, pentru a susține tranziția către electromobilitate.
În plus, Consiliul a solicitat revizuirea urgentă a Directivei 2006/66/CE, care ar trebui să includă toate materialele relevante pentru baterii și să ia în considerare în special cerințe specifice pentru litiu și cobalt, precum și un mecanism care să permită adaptarea directivei la viitoarele schimbări din domeniul tehnologiilor bateriilor.
(9)
Comunicarea Comisiei din 11 martie 2020 intitulată „Un nou plan de acțiune privind economia circulară - Pentru o Europă mai curată și mai competitivă” afirmă că propunerea privind un nou cadru de reglementare pentru baterii va avea în vedere norme referitoare la conținutul reciclat și măsuri de îmbunătățire a ratelor de colectare și de reciclare a tuturor bateriilor, pentru a asigura recuperarea materialelor valoroase și pentru a oferi orientări consumatorilor, și că va aborda posibila eliminare treptată a bateriilor nereîncărcabile în cazurile în care există alternative.
În plus, se afirmă că vor fi avute în vedere cerințe privind sustenabilitatea și transparența, ținând seama de amprenta de carbon a procesului de fabricare a bateriilor, de aprovizionarea etică cu materii prime și de securitatea aprovizionării pentru a facilita reutilizarea, reafectarea și reciclarea bateriilor.
(10)
Abordarea întregului ciclu de viață al tuturor bateriilor introduse pe piața Uniunii necesită stabilirea unor cerințe armonizate privind produsele și comercializarea, inclusiv a unor proceduri de evaluare a conformității, precum și a unor cerințe de abordare completă a etapei de sfârșit al ciclului de viață al bateriilor.
Cerințele privind etapa de sfârșit al ciclului de viață sunt necesare pentru a aborda implicațiile bateriilor asupra mediului și, în special, pentru a sprijini crearea unor piețe de reciclare a bateriilor și a unor piețe de materii prime secundare obținute din deșeurile de baterii.
Pentru a atinge obiectivele prevăzute care constau în a reglementa întregul ciclu de viață al unei baterii într-un singur instrument juridic evitând totodată barierele din calea comerțului și denaturarea concurenței și garantând integritatea pieței interne, normele prin care se stabilesc cerințele pentru baterii ar trebui să fie aplicate uniform tuturor operatorilor economici din întreaga Uniune și să nu permită punerea în aplicare divergentă de către statele membre.
Prin urmare, Directiva 2006/66/CE ar trebui înlocuită cu un regu­ lament.
(3) Directiva 2006/66/CE a Parlamentului European și a Consiliului din 6 septembrie 2006 privind bateriile și acumulatorii și deșeurile de baterii și acumulatori și de abrogare a Directivei 91/157/CEE (JO L 266, 26.9.2006, p. 1).